Hof verwerp skelm raadslid se aansoekArgieffoto. ŉ Voormalige ANC-raadslid van die Nelson Mandelabaai-metro se regspan gaan die hooggeregshof nader om teen sy skuldigbevinding en vonnis te appelleer nadat hy aan bedrog en geldwassery skuldig bevind is. Bongo Nombiba (43), ŉ voormalige raadslid van Wyk 20, is in Maart in die hof vir kommersiële misdade in Port Elizabeth skuldig bevind en effektiewelik tot vyf jaar tronkstraf gevonnis. Nombiba het ná sy vonnis ŉ nuwe regsverteenwoordiger, adv. Vuyisile Calaza, aangestel en ŉ aansoek om verlof tot appèl teen sy skuldigbevinding en vonnis is by die hof vir kommersiële misdade ingedien. Dié hof het Maandag die aansoek van die hand gewys. Calaza het ná Maandag se beslissing aangedui ŉ aansoek om verlof tot appèl gaan nou by die Oos-Kaapse hooggeregshof in Grahamstad ingedien word. Nombiba is skuldig bevind dat hy R20 000 se donasiegeld in sy sak gesteek het wat vir ŉ nieregeringsorganisasie, die Thulamangwane-gemeenskapsprojek, bedoel was. Dié gemeenskapsprojek verskaf onder meer dienste om na bejaardes om te sien en skole in die gemeenskap skoon te maak. In 2014 het Zukiswa Mbhem, Thulamangwane se sekretaris, en Mandisa Monco, die ondervoorsitter, vir Nombiba genader en ŉ skenking van R10 000 van die metro versoek om hulle finansieel by te staan. Die raadslid het die organisasie versoek om ŉ skriftelike aansoek in te dien met die bedrag geld wat verlang word. Gedurende September 2014 is ŉ amptelike skriftelike aansoek opgestel wat deur die sekretaris en ondervoorsitter onderteken is. Geen bedrag het egter op die aansoek gestaan nie. Nombiba het daarna die finansiële aansoek by die metro ingedien, maar ŉ bedrag van R30 000 namens die organisasie versoek. In November 2014 het die metro R30 000 in Thulamangwane se bankrekening inbetaal. Nombiba het aan die bestuur verduidelik dat die metro die skenking goedgekeur het en het hulle versoek om hom na die bank te vergesel waar hy R20 000 van die geld in sy sak gesteek het.